**Pályázati felhíVÁS   
Közművelődési tevékenységek támogatására**

**KM-21**

Tapolca város 2021. évi költségvetéséről, a végrehajtásával kapcsolatos egyes szabályokról szóló 2/2021. (II.18.) önkormányzati rendelet 4. mellékletének 11. jogcím Működési célú támogatások államháztartáson kívülre, Közművelődési feladatok támogatása előirányzat terhére Tapolca Város Önkormányzata pályázatot hirdet.

**1. A pályázat célja:**

1.1 Kiemelkedő évfordulókról, ünnepekről, jeles napokról, eseményekről való megemlékezések, kiállítások, rendezvények szervezésének támogatása, melyek gazdagítják a város lakosságának közösségi élményeit.

1.2 A pályázó tevékenységéhez, fellépéséhez, működéséhez szükséges eszközök, felszerelések megvásárlásának támogatása.

1.3. A város mindennapjait megörökítő dokumentumok, múltját feltáró helytörténeti kiadványok készítésének, a már meglévő dokumentumok archiválásának támogatása.

**2. A rendelkezésre álló keretösszeg:**

A közművelődési pályázatok támogatására rendelkezésre álló keretösszeg 1.800 eFt, azaz Egymillió-nyolcszázezer forint.

**3. A pályázaton igényelhető támogatás:**

A pályázott támogatás mértéke legfeljebb 150.000,- Ft, azaz Százötvenezer forint lehet.

A támogatás vissza nem térítendő pénzbeli támogatás, melynek folyósítása egy összegben, utófinanszírozás formájában történik. A támogatást nem lehet felhasználni közüzemi számlák (víz-, villany-, telefonszámla) kiegyenlítésére.

A pályázaton elnyert támogatási összeg elsősorban az alábbiakra használható fel:

* a város teljes lakossága által elérhető rendezvény szervezésével kapcsolatban, az ahhoz szükséges eszközök és tevékenységek kifizetésére (pl. hirdetés rendezvényről, előadók díja, terem bérleti díja, vendéglátáshoz szükséges élelmiszerek)
* a működési feltételek javításával kapcsolatban, az ahhoz szükséges eszközök kifizetésére használható fel a civil szervezetek költségvetési támogatásának rendjéről szóló 38/2012. (XII. 17.) önkormányzati rendelet szerint
* kiadvány készítésével, archiválásával kapcsolatban, az ahhoz szükséges eszközök és tevékenységek kifizetésére használható fel (pl. papír, cikkírás/szerkesztés díja, nyomdaköltség)

Pályázati támogatást csak az igényelhet, aki az előző évi támogatással hiánytalanul elszámolt, továbbá nyilatkozatot tesz arra vonatkozóan, hogy Tapolca Város Önkormányzata és az általa fenntartott közművelődési- és sportfeladatokat ellátó intézményei felé, valamint az adó-, járulék-, illeték-, és vámkötelezettsége tekintetében nincs 30 napon túli tartozása.

A pályázó tudomásul veszi, hogy eredményes pályázat esetén az elszámolás során a pályázati kiírás alapján vállalt önrész (az igényelt összeg legalább 20 %-a) felhasználását is igazolni kell.

A pályázat benyújtásával egyidejűleg a pályázó tudomásul veszi, hogy elutasítás esetén semmiféle kötelezettség nem terheli a pályázat kiíróját.

Támogatás csak a 2021. december 31. napjáig lezáruló projektekre igényelhető.

**4. Pályázatot nyújthatnak be:**

Tapolcai székhelyű:

* egyesületek
* alapítványok
* egyházak
* oktatási-nevelési intézmények
* közművelődési intézmények
* egyéni vállalkozók és gazdasági társaságok, amelyeknek a tevékenységi körei között szerepel kulturális, előadó-művészeti tevékenység

**5. Pályázatkezelő:**

Tapolca Város Önkormányzata  
8300 Tapolca, Hősök tere 15.

**6. A pályázat benyújtása:**

Beadási határidő: 2021. március 26.

A pályázatokat az alábbi címre kérjük beküldeni:

Tapolcai Közös Önkormányzati Hivatal, Önkormányzati és Igazgatási Iroda

8300 Tapolca, Hősök tere 15.

A pályázatot személyesen kizárólag az Önkormányzati és Igazgatási Irodán, legkésőbb a beadási határidő napján 12.00 óráig lehet beadni.

A benyújtott pályázatnak tartalmaznia kell a hiánytalanul kitöltött pályázati adatlapot és programűrlapot, valamint a programűrlapban megjelölt mellékleteket, továbbá a pályázati díj befizetését igazoló postai feladóvevény másolatát.

A pályázatot két elkülönített példányban, de egy borítékban kell benyújtani.

**7. A pályázatnak tartalmaznia kell:**

a) a pályázó nevét, címét, adószámát, képviselő nevét, elérhetőségét, a bírósági nyilvántartásba vétel számát,

b) a pályázó pénzintézetének megnevezését, számlaszámának megjelölését,

c) az elérni kívánt pályázati cél leírását,

d) az igényelt támogatás összegét,

e) a rendelkezésre álló saját és egyéb forrás összegét,

f) a pályázati cél megvalósításának kezdő és befejező időpontját,

g) a pályázati díj megfizetéséről igazolást,

h) a pályázó nyilatkozatát a pályázati feltételek elfogadásáról és

i) **a NAV által kiállított köztartozásmentes igazolást** (NAV nullás igazolás)

**8. Pályázati feltételek, a pályázat elbírálása:**

Az érvényes pályázatok a pályázati határidő lejártától számított 30 napon belül elbírálásra kerülnek.

A pályázók kiértesítése az elbírálástól számított 15 napon belül történik.

Eredményes pályázat esetén a támogatási szerződés megkötésének feltétele a tárgyévet megelőző évről készített beszámoló letétbe helyezéséről kiadott bírósági igazolás benyújtása.

Az elnyert pályázati összegek felhasználásáról a projekt teljes lezárását követő 30 napon belül, de legkésőbb 2021. december 20. napjáig kell elszámolni.

A pénzügyi elszámoláshoz a program teljes bekerülési költségét lefedő számlákon túl rövid szakmai összefoglalót kell mellékelni a megvalósított programról, illetve mintapéldányt a megjelentetett kiadványból.

Pályázó tudomásul veszi, hogy nyertes pályázat esetén a pályázat propagandaanyagában, valamint a megjelenő kiadványban Tapolca Város Önkormányzatát, mint támogatót fel kell tüntetni.

**9. Pályázati díj:**

A pályázati díj pályázatonként 1000,- Ft, azaz Egyezer forint, amelyet postai feladóvevényen, vagy átutalással a 11748052-15429348 számlaszámra lehet befizetni Tapolca Város Önkormányzata javára. Kérjük, az átutalásnál a megjegyzés rovatba írják be a pályázat kódját! A csekk a Tapolcai Közös Önkormányzati Hivatal ügyfélszolgálatán átvehető.

**10. A pályázati csomag:**

A pályázati felhívás, pályázati adatlap, programűrlap letölthető a [www.tapolca.hu](http://www.tapolca.hu/) Önkormányzat/Közérdekű hirdetmények/Pályázatok honlapról.

**11. Pályázati tanácsadás:**

A pályázatokkal kapcsolatban Frangné Ángyán Zsuzsanna a Tapolcai Közös Önkormányzati Hivatal 511-150/254-es telefonszámán vagy a veszélyhelyzetre tekintettel indokolt esetben előre egyeztetett időpontban személyesen nyújt információt.

Tapolca, 2021. március 4.

**Dobó Zoltán sk.**

**polgármester**